Alberton-baba steeds vermisEden Laird (Foto: Pink Ladies) Eden Laird, die 13 maande oue baba van Brackendowns in Alberton wat na bewering Woensdag ontvoer is, is nog nie gevind nie. Lt.kol. Lungelo Dlamini, provinsiale polisiewoordvoerder van Gauteng, het Vrydagoggend aan Maroela Media bevestig klein Eden word steeds vermis. “Die polisie se soektog duur onverpoos voort,” het Dlamini gesê en kon nie meer uitbrei oor die vordering van die ondersoek nie. “Al wat ons kan sê, is dat ons verskeie leidrade opvolg en alles in ons vermoë doen om hom op te spoor,” het hy gesê. Dlamini is nie die enigste een wat so min moontlik inligting oor die ondersoek wil bekendmaak nie. Laird se ouers is volgens verskeie mediaberigte nie bereid om in dié stadium enige onderhoude toe te staan nie. ŉ Persoon na aan die familie het Donderdag aan Maroela Media gesê alle betrokkenes is opdrag gegee om geen bykomende inligting rakende Eden se verdwyning bekend te maak nie aangesien dit die ondersoek nadelig kan beïnvloed. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste mense op te spoor, het ook in antwoorde op vrae op die groep se Facebook-blad gesê geen bykomende inligting kan verskaf word as dié wat reeds op sosiale media versprei is nie. Pink Ladies se plasing oor Eden se verdwyning is teen Vrydagoggend reeds meer as 35 000 keer gedeel en talle mense het op die plasing gereageer met vrae, kommentaar en gebede vir die gesin. Maroela Media het vroeër berig die Laird-gesin se huishulp het Woensdag omstreeks 08:45 saam met Eden gaan stap, maar nie weer teruggekeer huis toe nie. Die polisie ondersoek ŉ saak van ontvoering. Die polisie wou vroeër nie gerugte bevestig of daar glo ŉ losprys geëis word nie. Eden het ŉ grys sweetpakbroek met pampoenpatrone en ŉ oortrektrui met die woorde “Granny Sunshine” daarop, aangehad. Hy het ook ŉ grys-en-donkerblou trui aan en donkerblou-en-wit sokkies met seilbootjies daarop. Mense met meer inligting word versoek om konst. Malepe by 082 358 8369 of 082 771 6328 of Pink Ladies by 072 214 7439 of 083 378 4882 te bel.